tartuNLP/wikipedia-smugri-20251201 huggingface dataset:
András Demeter

András István Demeter (sündinud 18. mail 1969 Târgu Mureșis) on Ungari rahvusest Rumeenia teatridirektor, näitleja ja poliitik, ta on Rumeenia Ungarlaste Demokraatliku Liidu (UDMR) liige. Ta on 23. juunist 2025 Rumeenia kultuuriminister.
Ta lõpetas aastal 1992 näitlemise erialal ülikooli, mis hiljem muudeti Târgu Mureși kunstiülikooliks ("Universitatea de Arte din Târgu Mureș"). Aastal 1999 omandas ta magistrikraadi Burgundy School of Businessist Euroopa õpingute alal. Aastatel 2004–2008 õppis ta õigusteadust Timișoara Tibiscuse ülikoolis. Ta oli lavastaja Timișoara ungarikeelses teatris. Ta on tegutsenud ka teatrinäitlejana ning osalenud filmi- ja telelavastustes. Ta oli Rumeenia teatriliidu UNITER juhatuse liige.
Belley ringkond

Belley ringkond on ringkond Prantsusmaal Auvergne-Rhône-Alpes'i piirkonnas Aini departemangus. Seal on 103 valda (2025. aasta seisuga). Seal elas 126 468 inimest (2022) ja selle pindala on 1584,2 km².
Koosseis.
Kantonid.
Belley ringkonda kuuluvad järgmised kantonid (sh mõni vaid osaliselt):
Vallad.
Belley ringkonda kuuluvate valdade kohta vaata artiklit Aini departemangu haldusüksuste loend kasutades selleks seal valdade lõigus olevat sorteeritavat tabelit.
Juhtimine.
Alamprefektid:
TON 618

TON 618 (lühend nimest Tonantzintla 618) on hüperhelendav, laia spektrijoonega ja valju raadiosagedusega kvasar, mis asub Lyman-alfa gaasipilves. Jahipenide ja Berenike Juuste tähtkujude piiril asuva kvasari liikumiskaugus on Maast ligikaudu 18,2 miljardit valgusaastat. 1957. aastal avastasid Tonantzintla observatooriumis selle astronoomid Braulio Iriarte ja Enrique Chavira. Udukogu keskmes asub üks suurimaid eales avastatud musti auke, ligikaudu 66 miljardi Päikese massiga.
Kiil (heraldika)

Kiil (saksa keeles "Keil") on heraldikas subordinaaride hulka kuuluv teraviku erivorm, kuid see esineb ka vapikujundina.
Kirjeldus.
Subordinaarina on kiil kitsa väga terava nurgaga võrdhaarse kolmnurga kujuline, mille alus moodustab vähem kui kolmandiku vapikilbi laiusest.
Erinevalt teravikust on kiilu vaikimisi suund, mida ei kirjeldata, vapikilbil ülalt alla (sarnaselt tööriista kiiluga, kui seda kasutatakse puupaku lõhestamiseks); üles suunatud teravnurgaga kiilu nimetus on tõusev kiil.
Erandjuhtudel võib kiil paikneda kilbil ka horisontaalselt või kaldselt.
Vapikujundina kasutamisel ei puuduta kiil vapikilbi serva ja võib esineda ühe- või mitmekaupa.
Kalnadruvas

Kalnadruvas on küla ("mazciems") Lätis Alūksne piirkonnas Ilzene vallas. Kalnadruvas asub valla idaosas.
Onti

Onti on küla ("mazciems") Lätis Alūksne piirkonnas Ilzene vallas. Onti asub valla keskosas Peetri jõe kaldal.
Saatse Peeter-Pauli kirik

Saatse Peeter-Pauli kirik on endine õigeusu kirik Uue-Kiriku kinnistul Saatse külas Setomaa vallas Võrumaal.
Kirikut kavatses aastatel 1935–1941 kasutada Saatse Peeter-Pauli kogudus. Kirikust idas asub Saatse kalmistu, millel asub Saatse vana kirik.
Ajalugu.
Enne 1934. aasta "Kirikute ja usuühenduste seadusega" alanud õigeusu koguduste ümberkorraldamist keele ja rahvuse alusel oli Saatse koguduses 1818 setut ja 2673 venelast ning teenistusi peeti kahes keeles. Eesti Apostliku Õigeusu Sinod otsustas 22. augustil 1935 moodustada Saatse eesti koguduse.
Pärast reformi hakkas tegutsema kaks eraldi kogudust: uus Peeter-Pauli ehk eesti kogudus ning vana Paraskeva, nüüd puhtalt vene kogudus. Senised pinged rahvuse ja "õigema" usu pinnal hakkasid rahunema. Esialgu peeti teenistusi vanas kirikus kord mööda, ühel pühapäeval vene ja teisel pühapäeval eesti keeles.
1936. aastal otsustati uuele Peeter-Pauli ehk eesti kogudusele ehitada uus kirikuhoone vanast kirikust umbes 20 meetrit lääne suunas. Kevadel korraldati ideevõistlus kiriku projektile. Mitme töö hulgas olid huvitavamad Aleksandr Vladovski (2 varianti) ja Mihhail Uljanovi projektid. Ehitust alustati 1939. aastal, samal sügisel jõuti laduda seinamüürid. Kahjuks jäi uue kiriku ehitus rahapuudusel lõpetamata ning katus jäi ehitamata.
1951. aastal kerkis Peeter-Pauli kiriku ehituse jätkumine taas päevakorda, kuid nüüd vaid Moskvale alluva õigeusu koguduse tegevusetuse tõttu ei saanud sellest asja.
Pooleliolevat ehitist kasutati Nõukogude ajal autoremondikojana. Ehkki sees tehti töökoja jaoks kiriku ruumides ümberehitusi, sai kirikuhoone nüüd lõpikult peale katuse, mis tegelikult päästis hoone.
2020. aastal korrastati kiriku ümbrust, praegu on kalmistule suunaga uue kiriku poole paigaldatud teabetahvel.
Ionuț Moșteanu

Liviu-Ionuț Moșteanu (sündinud 23. detsembril 1973 Ștefăneștis) on Rumeenia poliitik, parlamendiliige ning 23. juunist 2025 Rumeenia riigikaitseminister ja asepeaminister.
Ta sündis aastal 1973 Ștefăneștis (asub Argeși maakonnas). Ta õppis aastatel 1992–1995 automatiseerimist Bukaresti Polütehnilises Ülikoolis, aastatel 1996–1999 juhtimist Bioterra Ülikoolis ja aastatel 2018–2020 inglise keelt Bukaresti Ülikoolis. Ta on töötanud erinevatel ametikohtadel reklaami- ja turundussektoris, sealhulgas reklaamiagentuuri Total Branding Partners tegevjuhina. Detsembris 2015 sai tast Rumeenia transpordi- ja taristuministri nõunik ning seejärel töötas ta aastal 2016 maist oktoobrini samas ministeeriumis riigisekretärina (eesti mõistes kantslerina).
Ta hakkas poliitikas osalema Rumeenia Päästmise Liidus ("Uniunea Salvați România"). Aastal 2016 valiti ta esimest korda Saadikutekotta. Ta kandideeris edukalt tagasivalimisele 2020. ja 2024. aasta valimistel. Ta oli parlamendi alamkojas "Uniunea Salvați România" fraktsiooni esimees.
23. juunist 2025 on ta Rumeenia riigikaitseminister ja asepeaminister Ilie Bolojani valitsuses.
EKNK Saku kogudus

Eesti Kristliku Nelipühi Kiriku Saku Kogudus on Eesti Kristliku Nelipühi Kiriku (EKNK) kohalik kogudus Saku vallas Harju maakonnas. Kogudus asutati 1993. aastal ning kuulub nelipühiluse denominatsiooni alla. Selle ametlik veebileht on eknksaku.ee. Kogudus keskendub jumalateenistustele, palveosadustele, noortetööle ja kogukonna abistamisele. Pastoriks on Jaanus Pedak.
Ajalugu.
Aastaid enne koguduse rajamist kogunes väike hulk kristlasi koduosadusteks. 1992. aastal alustas Eesti Kristliku Kiriku piiblikool tegevust Sakus. Sama aasta oktoobris sai „Noorte kristlaste klassi“ kursusest alguse koguduse töö. Kogudus rajati 1993. aasta suvel.
Koguduse esimeseks pastoriks oli Riho Pors. Hiljem andis ta töö edasi Jaanus Pedakile, kes õnnistati pastoriks 10. juulil 1994.
Jumalateenistused toimusid alguses Saku rahvamajas (1993–1998), seejärel renditi ruume Eesti Maaviljeluse Instituudist. Aastal 2009 saadi koguduse kasutusse oma hoone, kuhu koliti sisse 2013. aasta jõuludeks.
Kogudus on korraldanud evangeelseid telgikoosolekuid, kogukondlikke talguid, koostööd kohaliku sotsiaalhoolekandega ja abi Ukraina sõjapõgenikele. Toimunud on Alfa kursusi ja aktiivne on lastetöö.
Tegevus.
Kogudus korraldab regulaarseid jumalateenistusi, palvekoosolekuid ja noortetegevusi. Igakuine infokiri annab ülevaate ajakavast ja sündmustest.
Tegevused hõlmavad:
Osadusgrupp: teisipäeviti kell 18:00–19:30 (suvel puhkusel).
Noortekad: reedeti, kui on piisavalt huvilisi.
Laste- ja noortetöö: pühapäevakool lastele vanuses 2–12 toimub jumalateenistuse ajal.
Kogukonnatöö: koostöö sotsiaalhoolekandega, abi põgenikele, evangeelsed üritused.
Jumalateenistused.
Jumalateenistused toimuvad igal pühapäeval kell 11:00–13:00 aadressil Nurme 3a. Enne teenistust on hommikukohv ja palve kell 10:00. Pärast teenistust on avatud kohvik. Teenistuse ajal toimub lastele pühapäevakool.
Juhtkond.
Pastor: Jaanus Pedak (alates 1994)
Diakon: Kristjan Laugen
Kontakt: telefon +372 5661 8234, e-post jaanus.pedak@mail.ee
Kogudus on registreeritud kui Eesti Kristliku Nelipühi Kiriku Saku Kogudus MTÜ.
Asukoht.
Koguduse hoone asub aadressil Nurme 3a, Saku. Seal on tasuta parkla üle 10 autole.
Välislingid.
EKNK Saku Koguduse ametlik veebileht
Eesti Kristlik Nelipühi Kirik
Pugal-toonekurg

Pugal-toonekurg ("Ephippiorhynchus asiaticus") on toonekurglaste sugukonda kuuluv linnuliik.
Välimus.
Pugal-toonekurg on 110–137 cm pikk. Tiibade siruulatus on 190–218 cm. Tiiva pikkus on 565–645 mm, saba 257–281 mm.
Pea, kael, tiivad ja saba on mustad ning läigivad rohekassiniselt, lillakalt või pronksjalt. Selg ja kõht on valged. Nokk on must. Jalad on punased. Isaslinnu silmad on pruunid, emaslinnul kollased. Udusulis pojad on üleni valged. Sarnaneb välimuselt sadulnokk-toonekurega, kuid sadulnokk-toonekure nokk on punane ja jalad on hallikasrohelised.
Pugal-toonekured kõnnivad aeglaselt, ühes sekundis teevad 0,7–1 sammu. Sammu pikkus on 0,8–1,2 m.
Enne maapinnalt lendu tõusmist jooksevad 2–3 sammu, pesast või puu otsast lendutõusul hüppavad ühe korra. Lendavad aeglaste tiivaliigutustega, tihti liuglevad tõusvatel õhuvooludel. Lennates hoiavad kaela üleni väljasirutatult.
Alamliigid ja levik.
Liigil on kaks alamliiki:
Elavad jõgede, järvede, laguunide ja billabongide ääres, soodes ning lammidel. Vahel ka mangroovides ja padumere rannikul.
Toitumine.
Toituvad kaladest, konnadest, madudest, kilpkonnadest, krabidest, krevettidest, limustest ja lülijalgsetest. Vahel söövad lauke, kelle nad tervelt alla neelavad. Enne mao söömist peksavad või torkavad ta surnuks.
Toituvad üksi või paaris, vahel väikestes parvedes.
Pesitsemine.
Pesitsevad üksikult. Kahe meetri laiune ja meetrisügavune pesa on ehitatud okstest ning vooderdatud lehtede ja rohuga. Pesa asub puu otsas, tavaliselt vee lähedal. Indias pesitsevad püha viigipuu, Austraalias männi, eukalüpti või melaleuka otsas. Võivad kasutada sama pesa mitu aastat järjest.
Austraalias pesitsevad aprillist juunini, Indias augustist jaanuarini. Kurnas on 3–4 muna mõõtmetega 72,1 × 53,4 mm. Pojad saavad lennuvõimeliseks 100–115 päeva vanuselt.
Eluiga.
Pugal-toonekurg võib elada 34-aastaseks.
Paul Mario Day

Paul Mario Day (19. aprill 1956 London – 29. juuli 2025 Newcastle, Austraalia) oli Briti rokk- ja heavy metal-laulja.
Ta oli ansambli Iron Maiden esimene solist, tegutsedes bändis aastatel 1975–1976. Hiljem kuulus ta ansamblitesse More, Wildfire ja Sweet.
Alates 1986. aastast elas Day Austraalias, Newcastle'is, Uus-Lõuna-Walesis, kus osales mitmetes muusikaprojektides ja tegutses kohalikes bändides, sealhulgas Crimzon Lake, Defaced ja Buffalo Crows.
2025. aasta juunis avaldas Day oma viimase singli "Unwanted Guest", mille ta salvestas Austraalias hooldekodus. Ta suri vähki 69-aastaselt 29. juulil 2025.
SpaceX Crew-9

SpaceX Crew-9 oli NASA Erameeskondade programmi üheksas lend ja 15. mehitatud lend Crew Dragoni kosmoselaevaga. 
Algselt pidi missioon toimetama neli meeskonnaliiget Rahvusvahelisse Kosmosejaama (ISS) 2024. aasta augusti keskpaigas, kuid missioon lükkus enam kui kuu võrra edasi Boeing Starlineri probleemide tõttu, mis oli Boeing Crew Flight Test'i raames ISS-i külge dokitud. NASA otsustas tuua Starlineri ilma meeskonnata tagasi Maale, saata Crew-9 jaama kahe meeskonnaliikmega ning tuua see tagasi nelja inimesega, nende hulgas ka Starlineri meeskonnaliikmed. Pärast seda ja teisi viivitusi, millest enamik oli tingitud ilmastikuoludest, startis Crew-9 missioon 28. septembril. Crew-9 naasis Maale 18. märtsil 2025.
Crew-9 missioon tähistas mitmeid olulisi verstaposte. See oli esimene mehitatud missioon, mis startis Cape Canaverali 40. stardikompleksist, astronaut Tyler Hague'ist sai esimene kosmosesse saadetud USA kosmoseväelane ning missioon oli viimane kord, mil Dragoni kapsel maandus Ameerika Ühendriikide idarannikule. SpaceX otsustas Mehhiko lahte maandumised lõpetada, sest selgus et Dragoni kapslist eraldunud osad on varasematel missioonidel maapinnale kukkunud.
OCaml

OCaml /oʊˈkæməl/ (varasema nimega Objective Caml) on üldotstarbeline mitmeparadigmaline programmeerimiskeel, mis täiendab MLi Camli dialekti objektorienteeritud programmeerimiseks vajalike elementidega.
Keele lõid 1996 Xavier Leroy, Jérôme Vouillon, Damien Doligez, Didier Rémy, Ascánder Suárez jt.
Mis need ohjad meida hoidvad

"Mis need ohjad meida hoidvad" (ka "Leelo") on eesti koorilaul, mille viisi töötles Mart Saar Otepää kihelkonna rahvalaulu ainetel. 
Laulu loomisest.
Koorilaulu eeskujuks olnud rahvalaulu esitas kogujatele 1908. aastal Otepää kihelkonnas Vana-Otepää vallas elanud Kusta Ilves, kes oli 67-aastane. Laulu kirjutasid üles Eesti Üliõpilaste Seltsi kogumisaktsioonist osa võtnud tulevane helilooja August Kiiss (1882–1965) ja tulevane muuseumitöötaja Edgar Eisenschmidt (1887–1929). Laulu olevat „lauldud kahes oktavis“ ja sellepärast oli nimetatud kui "Al´la konna laul" (Halja konna laul). Laulu tekkimisajaks võib pidada mõisa pärisorjuse aegu.
Laulu esimene variant valmis 1912. aastal naiskoorile ning järgmine 1918. aastal segakoorile. Laul ilmus aastal 1920 segakoorilauluna Mart Saare kolmandas kogumikus "Kümme koorilaulu", mis esindas autori juba väljakujunenud, rahvalaulul baseeruvat stiili. Teost on iseloomustatud kui lugu, mis tänu üleskutsuvale tekstile ja jõulisele muusikale mõjus kirjutamisajal ning ka Nõukogude perioodil vabaduspüüdliku lauluna.
Mart Saar kohandas laulu algse teksti kirjakeelsemaks ja see lõpeb viitega eestlaste vabaduspüüdlustele: 
Originaali võrokeelsed laulusõnad lõpevad aga maalähedaselt: 
Nõukogude okupatsiooni ajal oli kohustuslik väljendada, et ollakse vaba ja õnnelik, seetõttu pidi orjuseset laulma minevikus: 
Esimene helisalvestis tehti laulust 1928. aastal (His Master's Voice), kus laulu esitab Estonia Muusika Osakonna segakoor.
Kahjurõõm

Kahjurõõm on emotsioon, kus inimene tunneb rõõmu teise inimese halva olukorra, ebaõnne või äparduse üle. 
Teadlased on leidnud, et kahjurõõmu taga on kolm liikumapanevat jõudu: agressiivsus, rivaalitsemine ja õiglustunne. 
Enesehinnangul on negatiivne seos inimese kogetava kahjurõõmu sageduse ja intensiivsusega. Madalama enesehinnanguga inimesed kipuvad kahjurõõmu kogema sagedamini ja intensiivsemalt.. See pöördvõrdeline seos tekib, kui inimene soovib määratleda ja kaitsta oma grupisisest positsiooni või minapilti. Liialdatud kõrge enesehinnanguga inimesele võib teise inimese ebaõnnestumise nägemine tuua enesekindluse tõusu, sest tema liiga kõrge enesehinnang tuleneb hirmust, et teised kujutavab tema jaoks ohtu. Normaalselt enesekindel inimene tajub, et olenemata asjaoludest ei mõjuta teise inimese ebaõnnestumine teiste heaolu ja seepärast ei teki tal ka positiivset emotsiooni. Seevastu madala enesehinnanguga inimese jaoks kujutab iga edukam inimene ohtu tema minapildile ning selle inimese langemise nägemine võib pakkuda lohutust, sest ta tajub oma sisemise või grupisisese positsiooni suhtelist paranemist.
Bogdan Ivan

Bogdan-Gruia Ivan (sündinud 24. märtsil 1991) on Rumeenia poliitik, ta on Rumeenia Sotsiaaldemokraatliku partei liige. Ta on 23. juunist 2025 Rumeenia energeetikaminister Ilie Bolojani valitsuses.
Ta on lõpetanud Cluj-Napocas asuva Babeș-Bolyai Ülikooli poliitika-, haldus- ja kommunikatsiooniteaduskonna avaliku halduse erialal (2009–2012). Seejärel läbis ta samas ülikoolis magistriõppe kommunikatsiooni ja avalike suhete erialal (2012–2014). Aastal 2016 astus ta Bukaresti Ülikooli doktorantuuri sotsioloogia erialal. Aastal 2024 kaitses ta ametlikult sotsioloogia doktorikraadi väitekirjaga "Rumeenia organisatsioonilise eripära aspektid. Sotsiaal-organisatsioonilised mudelid avalike teenistujate inimressursside poliitika ajakohastamiseks" ("Aspecte ale specificului organizațional al României. Modele socio-organizaționale de actualizare a politicilor de resurse umane în rândul funcționarilor publici").
Aastatel 2012–2020 oli ta Bistrița-Năsăudi maakonna volikogu presidendi nõunik ja pressiesindaja.
15. juunist 2023 kuni 23. juunini 2025 oli ta Rumeenia teadus-, innovatsiooni- ja digitaliseerimisminister nii Marcel Ciolacu esimeses kui ka Marcel Ciolacu teises valitsuses.
23. juunist 2025 on ta Rumeenia energeetikaminister Ilie Bolojani valitsuses.
Isiklikku.
Ta on abielus Oana Măriuțaga, neil on üks laps.
Håkon Brusveen

Håkon Brusveen (15. juuli 1927 Vingrom - 21. aprill 2021 Lillehammer) oli Norra murdmaasuusataja.
Brusveen lõpetas 1954. aasta suusatamise maailmameistrivõistlustel Falunis 15 km distantsil 20. kohaga ja 4 x 10 km teatesõidus neljandana. Järgmisel aastal saavutas ta Rootsi suusatamise meistrivõistlustel 15 km distantsil kolmanda koha. 1956. aasta taliolümpiamängudel Cortina d'Ampezzo's saavutas ta 15 km distantsil viienda ja teatesõidus neljanda koha. Märtsis 1956. aastal saavutas ta Lahti suusamängudel 18 km distantsil kolmanda koha. 1958. aasta suusatamise maailmameistrivõistlustel Lahtis saavutas ta 30 km distantsil 17., 15 km distantsil viienda ja teatesõidus neljanda koha. Samal aastal sai ta Holmenkolleni medali. 1959. aastal saavutas ta Rootsi skidspelenil (meistrivõistlused) teatesõidus kolmanda koha. 1960. aasta taliolümpiamängudel Squaw Valleys tuli ta olümpiavõitjaks 15 km didtantsil ja võitis 4 x 10 km teatesõidus hõbemedali. Samal aastal sai ta kodumaal Morgenbladeti kuldmedali. Norra meistrivõistlustel võitis ta kaks korda 15 km distantsi (1957, 1958), kaks korda 30 km (1953, 1958) ja korra 1957. aastal Vingromi meistrivõistluste teatevõistkonnaga.
Välislingid.
[[Kategooria:Norra murdmaasuusatajad]]
[[Kategooria:Sündinud 1927]]
[[Kategooria:Surnud 2021]]
Kilbinurk

Kilbinurk ehk kanton (inglise keeles "canton") on heraldikas üks subordinaaridest, veerandikust väiksem ruudukujuline eristuva värvi või kujundusega väli vapikilbi paremas ülanurgas. Reeglina on kantoni küljepikkus vähem kui pool vapikilbi laiusest. Erandjuhul võib kilbinurk paikneda ka kilbi vasakul ülanurgas - kilbinurk vasakul ("canton sinister").
Enamasti lisatakse kilbinurk vapile hilisema täiendusena. Sellisel juhul võib see katta mõned varasemad vapikujundid, kuid vapikirjelduses mainitakse ära ka kujundid, mis jäävad kilbinurga alla.
Kanton on tavaline element ka lippude kujunduses. Lippudel võib kantoni laius olla kuni pool lipu laiusest või vähem.
Nikolai Bažukov

Nikolai Bažukov (vene k. "Николай Серафимович Бажуков"; sündinud 23. juulil 1953 Troitsko-Petšorskis, Komi ANSV-es, Venemaa NFSV-s, NSVL-is) on endine murdmaasuusataja, kes võistles Nõukogude Liidu eest 1970. ja 1980. aastatel.
Bašukov võistles esmakordselt rahvusvahelisel areenil 1973. aasta Euroopa juunioride meistrivõistlustel Kavgolovos. Seal võitis ta pronksmedali 15 km distantsil ja kuldmedali teatesõidus. 1976. aasta taliolümpiamängudel Innsbruckis tuli ta olümpiavõitjaks 15 km distantsil. Samuti võitis ta pronksmedali Nõukogude Liidu koondisega 4 x 10 km teatesõidus ja saavutas 30 km distantsil viienda koha. 1977. aastal võitis ta Lahti suusamängudel ja Rootsi suusameistrivõistlused teatesõidus. 1978. aasta põhjasuusatamise maailmameistrivõistlustel Lahtis saavutas ta 15 km ja 50 km distantsil üheksanda koha. Kaks aastat hiljem võitis ta 1980. aasta taliolümpiamängudel Lake Placidis 4 x 10 km teatesõidus kuldmedali, samas saavutas 30 km distantsil 14. koha. Nõukogude Liidu meistrivõistlustel võitis Bašukov viis teatesõitu (1974, 1977–1979, 1981) ja kaks korda 15 km distantsil (1976, 1983).
Välislingid.
[[Kategooria:Nõukogude Liidu murdmaasuusatajad]]
[[Kategooria:Sündinud 1953]]
Sulo Nurmela

Sulo Nurmela (13. veebruar 1908 Miehikkälä – 13. august 1999 Hamina) oli Soome murdmaasuusataja.
Nurmela, kes võistles Vehkalahden Veikot klubi eest, võitis 1934. aasta põhjamaiste suusatamise maailmameistrivõistlustel Sollefteås kuldmedali 4 x 10 km teatesõidus ja 18 km distantsil. Aastatel 1934 ja 1935 võitis ta Lahti suusamängudel 17 km distantsi. 1935. aasta põhjamaiste suusatamise maailmameistrivõistlustel Vysoké Tatrys võitis ta 4 x 10 km teatesõidus kuldmedali. Järgmisel aastal tuli ta Soome teatevõistkonnaga olümpiavõitjaks 1936. aasta taliolümpiamängudel Garmisch-Partenkirchenis. Ta saavutas 18 km distantsil seitsmenda koha. Märtsis 1937 võitis ta Lahti suusamängudel 50 km distantsi. 1938. aasta suusatamise maailmameistrivõistlustel Lahtis saavutas ta 50 km distantsil kaheksanda koha. 1939. aasta Lahti suusamängudel saavutas ta 18 km distantsil teise ja 1941. aastal 50 km distantsil kolmanda koha.
Välislingid.
[[Kategooria:Soome murdmaasuusatajad]]
[[Kategooria:Sündinud 1908]]
[[Kategooria:Surnud 1999]]
Etheirodon

Etheirodon on klassi "Agaricomycetes" kuuluv kandseente perekond.
Bourg-en-Bresse'i ringkond

 Bourg-en-Bresse'i ringkond on ringkond Prantsusmaal Auvergne-Rhône-Alpes'i piirkonnas Aini departemangus. Seal on 199 valda (2025. aasta seisuga). Seal elas 345 948 inimest (2022) ja selle pindala on 2873,7 km².
Koosseis.
Kantonid.
Bourg-en-Bresse'i ringkonda kuuluvad järgmised kantonid (sh mõni vaid osaliselt):
¹Bourg-en-Bresse'i vald on nendes kantonites vaid osaliselt
Vallad.
Bourg-en-Bresse'i ringkonda kuuluvate valdade kohta vaata artiklit Aini departemangu haldusüksuste loend kasutades selleks seal valdade lõigus olevat sorteeritavat tabelit.
Jöns Snakenborg

Jöns Ulfsson (Snakenborg) (1535–1600) oli Rootsi asehaldur.
Elulugu.
Jöns Ulfsson oli Ulf Henrikssoni, Fyllingarumi isanda (surnud umbes 1565), ja tema abikaasa Agneta Knutsdotteri vanem poeg. Isa kuulus Bååti suguvõssa ning ema Lillie af Ökna suguvõssa ja oli Norrnese pärijanna. Isa oli Rootsi kuninga Gustav I Vasa ustav toetaja. Jönsil oli vend Göran Snakenborg ja neli õde (Carin Snakenborg, Helena Snakenborg jt), kes kõik elasid lapsepõlve üle ja said hiljem ise lapsi.
Jöns Snakenborg teenis prints Magnus Vasa, Östergötlandi hertsogi nõunikuna ning sai hiljem Stegeborgi asehalduriks. Ta oli ka Fyllingarumi valduse omanik Ringarumi kihelkonnas. Snakenborg viibis prints Magnuse surma juures 1595. aastal.
Jöns Snakenborg suri 1600. aastal oma kodus Fyllingarumis.
Perekond.
Snakenborg abiellus umbes 1580. aastal Christina Joensdotter Gyllenhorniga. Christina oli riiginõunik Johan Olofsson (Gyllenhorn)i ja Carin Bese tütar. Neil sündisid järgmised lapsed:
2025. aasta Kamtšatka maavärin

30. juulil 2025 kell 11:24:50 kohaliku aja järgi (29. VII 2025, 23:24:52 UTC) toimus Kamtšatka poolsaare ranniku lähedal meres, Petropavlovsk-Kamtšatskist 119 kilomeetri kaugusel idakagus maavärin, mille tugevuseks mõõdeti 8,8 magnituudi. Maavärina tõttu anti kogu Vaikse ookeani piirkonnas välja tsunamihoiatus.
30. juulil hakkas Kljutševskaja Sopka vulkaan vahetult pärast maavärinat purskama, kuigi purse ei olnud otseselt maavärina põhjustatud ja vulkaani aktiivsust oli täheldatud ka eelnevatel päevadel. 3. augustil tekitas teine vulkaan Krašeninnikov 6 km suuruse tuhapilve. See oli esimene registreeritud purse vulkaanil pärast inimeste vaatluste algust. Venemaa Teaduste Akadeemia Vulkanoloogia ja Seismoloogia Instituut teatas 6. augustil, et seitse Kamtšatka vulkaani hakkas purskama.
Klaes Karppinen

Klaes "Klaus" Karppinen (9. oktoober 1907 Iisalmi vald - 24. jaanuar 1992 Iisalmi) oli Soome murdmaasuusataja, kes võistles 1930. aastatel.
Karppinen, kes võistles Iisalmeni Visa klubi eest, võitis 1934. aasta suusatamise maailmameistrivõistlustel Sollefteås 4 x 10 km teatevõistluses kuldmedali. Samas saavutas ta 18 km distantsil viienda koha. Järgmisel aastal Vysoké Tatrys toimunud suusatamise maailmameistrivõistlustel võitis ta 50 km distantsil hõbemedali ning 18 km distantsil ja 4 x 10 km teatevõistluses kuldmedali. 1936. aasta taliolümpiamängudel Garmisch-Partenkirchenis võitis ta 4 x 10 km teatevõistluses kuldmedali. Ta saavutas 50 km distantsil viienda koha. Veebruaris 1937. aastal võitis ta Chamonix's toimunud suusatamise maailmameistrivõistlustel hõbemedali 50 km distantsil ja 4 x 10 km teatevõistluses. 1938. aasta põhjamaiste suusatamise maailmameistrivõistlustel Lahtis võitis ta teatevõistkonnaga kuldmedali. Individuaalselt saavutas ta 18 km distantsil 14. ja 50 km distantsil viienda koha. Tema viimased rahvusvahelised võistlused olid 1939. aasta põhjamaiste suusatamise maailmameistrivõistlustel Zakopanes, kus ta võitis 18 km ja 50 km distantsil hõbemedali ning teatevõistkonnaga kuldmedali. 1941. aastal tuli ta Iisalmeni Visa teatevõistkonnaga Soome meistriks.
Välislingid.
[[Kategooria:Soome murdmaasuusatajad]]
[[Kategooria:Sündinud 1907]]
[[Kategooria:Surnud 1992]]
Eedi Lelov

Eedi Lelov (sündinud 28. juulil 1953) on eesti ornitoloog ja bioloogiaõpetaja. 
Ta on olnud Pärnumaa linnuklubi "Buteo" eestvedaja.
Ta on õpetanud noori Sindi Gümnaasiumis.
Diana Buzoianu

Diana-Anda Buzoianu (sündinud 16. mail 1994 Brașovis) on Rumeenia poliitik, kes valiti detsembris 2020 ja 2024 Päästke Rumeenia Liit ("Uniunii Salvați România") nimekirjades. Ta on 23. juunist 2025 Rumeenia keskkonna-, vee- ja metsaminister.
Ta sündis aastal 1994 Brașovis, kuid kasvas üles Slobozias, kus ta õppis Mihai Viteazu nimelises riiklikus kolledžis. Ta lõpetas aastal 2017 Bukaresti Ülikooli õigusteaduskonna. Ta on aastast 2017 Bukaresti Advokatuuri liige. Aastatel 2017–2019 läbis ta kursused Juristide Koolituse ja Täiendusinstituudis (INPPA). Aastal 2018 teenis ta Rahvusvahelise Privaatsusspetsialistide Assotsiatsiooni (IAPP) poolt sertifitseeritud teabekaitse spetsialisti (CIPP) sertifikaadi.
Valiti Saadikutekotta 2020. aastal ja valiti tagasi 2024. aastal ning ta on olnud aktiivne keskkonna- ja digitaalreformide eestkõneleja. Ta oli keskkonna- ja ökoloogilise tasakaalu komisjoni esimees ning infotehnoloogia ja kommunikatsioonikomisjoni liige. Ta algatas mitu seadusandlikku projekti, sealhulgas:
Koostalitlusvõime seadus (seadus 242/2022) – vastu võetud digitaalse infrastruktuuri parandamiseks. Digitaalsete nomaadide seadus (seadus 22/2022) – Kaugtööviisade lihtsustamine.
Märkimisväärsete puude seaduseelnõu (PLX 494/2021) – Arutelul märkimisväärsete puude kaitsmiseks.
Toidujäätmete vähendamise seaduseelnõu – Eesmärk on tegeleda Rumeenia aastase 2,55 miljoni tonni toidujäätmete probleemiga.
Buzoianu on häälekalt rääkinud keskkonnaprobleemidest, kritiseerides eelkõige õhukvaliteedi seirejaamade hoolduse puudumist ja toetades Rumeenia riikliku metsandusameti "Regia Naţională a Pădurilor Romsilva" ümberkorraldamist. Samuti algatas ta RA-APPSi vastu kohtuasja, et avalikustada riigile kuuluva vara kasusaajad, rõhutades läbipaistvust.
21. juunil 2025 hääletas "Uniunii Salvați România" Buzoianu oma ettepanekuks keskkonnaministri kohale eelseisvas Ilie Bolojani valitsuses. Pärast ametlikke kuulamisi vannutas president Nicușor Dan ta kaks päeva hiljem ametlikult ametisse.
Boston Light

Boston Light on tuletorn Ameerika Ühendriikides Massachusettsi osariigis Bostoni sadama lähistel Little Brewster Islandil.
1716. aastal rajatud tuletorn on vanim Ameerika Ühendriikides. 1783. aastal valmis samale kohale praegune tuletorn, mis on Sandy Hooki tuletorni järel ühtlasi riigi vanuselt teine siiani toimiv tuletorn. Kuigi tuletorn automatiseeriti 1998. aastal on see siiani ainus Ameerika Ühendriikide rannavalve poolt mehitatud tuletorn.
1964. aastast on tuletorn riiklik ajalooline mälestusmärk ("National Historic Landmark").
Fort Conger

Fort Conger oli asula, sõjaväeline kindlustus ja teaduslik tugipunkt Ellesmere'i saarel Qikiqtaaluki piirkonnas Nunavuti alal Kanadas.
1881. aastal rajati see uurimislaagrina Arktikasse. Adolphus Greely juhtis sinna Lady Franklin Bay Ekspeditsiooni, mis oli esimene laialdasem põhjapolaarpiirkonna teaduslik uurimine. Ameerika Ühendriikide valitsus andis nõnda oma panuse korraldamaks esimest Rahvusvahelist Polaaraastat. Hiljem saabus sinna ekspeditsioonidele Robert Edwin Peary.
Fermoy

Fermoy (iiri keeles "Mainistir Fhear Maí") on Blackwateri jõe ääres asuv linn Corki maakonnas Iirimaal.
Fitchburg

Fitchburg on linn Worcesteri maakonnas Massachusettsi osariigis.
Ephippiorhynchus

Ephippiorhynchus on toonekurglaste sugukonda kuuluv lindude perekond.
Perekonda kuulub kaks liiki:
Jeanette Epps

Jeanette Jo Epps (sündinud 3. novembril 1970) on Ameerika Ühendriikide lennundusinsener ja endine NASA astronaut. Epps on lõpetanud füüsika erialal Le Moyne'i Kolledži ning omandas Marylandi Ülikoolis nii magistri- kui ka doktorikraadi lennundustehnika erialal. Marylandi Ülikoolis kuulus ta kopteriuuringute töörühma ning oli NASA GSRP stipendiaat. Pärast ülikooliõpingute lõppu, töötas Epps Ford Motor Companys ja Luure Keskagentuuris.
Ta valiti 2009. aastal NASA 20. astronaudigrupi liikmeks. Ta on teine naine ja esimene afroameeriklasest naine, kes osales CAVES-programmis. Epps osales SpaceX Crew-8 missioonil ning oli 70., 71. ja 72. ekspeditsiooni liige.
Epps lahkus NASAst juunis 2025.
John Guidetti

John Alberto Guidetti (sündinud 15. aprillil 1992 Stockholmis) on Rootsi jalgpallur, kes mängib ründajana Rootsi kõrgliigaklubis AIK.
Tema isapoolne vanaisa on Itaalia päritolu ning tema emapoolne vanaema rootsi-brasiilia päriolu. Ta alustas jalgpallitreeninguid Tootsi klubis IF Brommapojkarna. 2002. aastal kolis ta perekonnaga Keeniasse, kuna tema isa sai seal tööd. Ta jätkas treeninguid ka Keenias ning kuulus paar aastat Keenia jalgpalliakadeemiatesse. 2006. aastal naasis ta Brommapojkarnasse, mille meeskonnas debüteeris ta 2008. aastal Rootsi esiliigas.
2008. aastal sõlmis ta lepingu Inglismaa klubiga Manchester City, mille peatreener oli sel ajal rootslane Sven-Göran Eriksson. Guidetti mängis seejärel Manchester City kuni 18-aastaste võistkonnas. Ainsal korral mängis ta Manchester City esindusmeeskonnas 22. septembril 2010 liigakarika kolmanda ringi mängus West Bromwich Albioni vastu. Manchester City 1:2 kaotusega lõppenud mängus andis Guidetti väravasöödu Jô väravale.
Aastatel 2010–2058 oli Guidetti Manchester Cityst laenul mitmes teises klubis Euroopas. 2010. aasta esimeses pooles oli ta laenul Brommapojkarnas, hooaja 2010/11 keskel lühikest aega Inglismaa esiliigaklubis Burnley, hooajal 2011/12 Hollandi kõrgliigaklubis Feyenoord, kus ta lõi 23 mänguga 20 väravat ning oli liigas paremuselt viies väravalööja, hooajal 2013/14 Inglismaa kõrgliigaklubis Stoke City ja hooajal 2014/15 Šotimaa kõrgliigaklubis Celtic, kellega tuli sel hooajal ka Šotimaa meistriks.
2015. aasta juulis sõlmis ta viieaastase lepingu Hispaania kõrgliigaklubiga Celta de Vigo. Debüüthooajal lõi ta Hispaanias 12 väravat, neist seitse Hispaania kõrgliigas. Viis väravat lõi ta Hispaania karikavõistlustel, kus Celta de Vigo jõudis poolfinaali. Järgmisel hooajal jõudis ta klubiga UEFA Euroopa Liigas poolfinaali, kus kaotati hilisemale Euroopa Liiga võitjale Manchester Unitedile.
2018. aasta jaanuaris läks Guidetti Celta de Vigost laenule samasse liigasse kuuluvasse klubisse Deportivo Alavés, kellega sõlmis sama aasta mais püsiva lepingu. Viie hooaja jooksul kuni hooaja 2021/22 lõpuni lõi Guidetti Alavési meeskonnas Hispaania kõrgliigas vaid kuus väravat. Hooaja 2019/20 teises pooles oli ta laenul Saksamaa esiliigaklubis Hannover 96.
Pärast seda, kui tema leping Alavésega lõppes, naasis Guidetti Rootsi ja sõlmis lepingu AIK-ga.
Aastatel 2007–2015 mängis Guidetti Rootsi noortekoondistes. 2015. aastal tuli ta Rootsi kuni 21-aastaste koondisega Euroopa omavanuste meistriks. Rootsi jalgpallikoondises debüteeris Guidetti 29. veebruaril 2012 sõprusmängus Horvaatia vastu. Koondisekarjääri esimese värava lõi ta 5. juunil 2016 sõprusmängus Walesi vastu.
Joni Mäki

Joni Mäki (sündinud 24. jaanuaril 1995 Vaasas) on Soome murdmaasuusataja.
Mäki võitis 2014. aasta juunioride maailmameistrivõistlustel Val di Fiemmes sprindis pronksmedali. Kuu aega hiljem tegi ta oma maailmakarika debüüdi Lahtis, kus ta lõpetas klassika sprindis 94. ja 15 km distantsi vabasõidus 89. kohal. Järgmisel maailmakarika etapil 2014. aasta novembris Rukas lõpetas Mäki sprindis 61. kohal. 2015. aasta jaanuaris võistles ta esimest korda Skandinaavia karikavõistlustel Falunis, saavutades 15 km vabasõidus 97. ja sprindis 28. koha. 2015. aasta märtsis võistles Mäki Lahtis maailmakarika sprindis, kus ta lõpetas 58. kohal. 2016. aasta jaanuaris Östersundis toimunud Skandinaavia karika sprindis saavutas Mäki kolmanda koha. Samal kuul teenis ta Planicas oma esimesed maailmakarika punktid, saavutades sprindis 29. koha. 2017. ja 2018. aastal tuli ta Ounasvaaras ja Kaupis vastavalt Soome juunioride meistriks 30 km ühisstardiga sõidus. 2018. aasta U23 maailmameistrivõistlustel Gomsis saavutas ta 15 km klassikas 25. ja sprindis kaheksanda koha. Hooajal 2018-19 jõudis ta maailmakarika võistlustel kümmel korral punktiarvestuse kohtadele, saavutades Quebecis toimunud maailmakarika finaalvõistlusel 36. koha ning saavutas maailmakarika üldarvestuses 44. ja sprindi maailmakarika võistlusel 19. koha. Hooaja tippsündmusel, 2019. aasta suusatamise maailmameistrivõistlustel Seefeldis Tiroolis, saavutas ta 15 km klassikas 52. ja sprindis 13. koha. Hooajal 2019-20 saavutas ta Planicas koos Ristomatti Hakolaga võistkondlikus sprindis kolmanda koha ja tuli Voyris Soome sprindimeistriks.
2020-21 hooaja alguses Ruka kolmikvõistlusel saavutas Mäki klassika sprindis 6. koha, Lahtis teatesõidus teise koha ja võitis 2021. aasta suusatamise maailmameistrivõistlustel Oberstdorfis koos Ristomatti Hakolaga võistkondliku sprindisõidu hõbemedali. Samas saavutas ta sprindis 13. ja 4 x 10 km teatesõidus kuuenda koha. Hooajal 2021-22 jõudis ta kolm korda esikümnesse ja saavutas Falunis sprindis teise kohaga oma esimese individuaalse maailmakarika poodiumikoha. 2022. aasta jaanuaris tuli temast Soome sprindimeister. Hooaja tipphetk oli 2022. aasta taliolümpiamängudel Pekingis, ta võitis koos Iivo Niskaneniga võistkondliku sprindisõidu hõbemedali. Samas saavutas ta 4 x 10 km teatesõidus kuuenda ja sprindis neljanda koha. Hooaja lõpetas ta maailmakarika üldarvestuses 31. ja sprindi maailmakarika kümnendal kohal.
Välislingid.
[[Kategooria:Soome murdmaasuusatajad]]
[[Kategooria:Sündinud 1995]]
Üllo Kaur

Üllo Kaur (sündinud 21. oktoobril 1947 Tartus) on eesti muusik, helimeister ja pedagoog.
Haridus.
Üllo Kaur lõpetas 1965. aastal Viljandi I Keskkooli ning õppis samaaegselt Viljandi Lastemuusikakoolis viiuli erialal (õpetaja Augustin Pung). Aastatel 1965–1966 õppis ta Tallinna Polütehnilises Instituudis ning lõpetas 1971. aastal Tallinna Pedagoogilise Instituudi muusikapedagoogika erialal. Õpingute ajal osales ta Ants Söödi juhitud Tallinna Üliõpilassegakoori töös.
Töö ja looming.
Aastatel 1971–1974 töötas Kaur Mustla Keskkooli muusikaõpetajana ning samaaegselt (1971–1981) Viljandi Rajooni Kultuurimajas muusikametoodikuna. Ta asutas ja juhtis mitmeid muusikalisi kollektiive, sealhulgas vokaal-instrumentaalansambli Kärjed (1971–1977) ning restoranide Vikerkaar ja Viljandi tantsuorkestrid (1975–1983).
Alates 1981. aastast on Kaur töötanud Ugala teatris helirežissööri, heliinseneri, helitehniku ja helimeistrina, aastatel 2005–2010 vanemhelimeistrina. Ta on loonud originaalmuusikat lavastustele, teinud muusikalisi kujundusi, koostanud muusikavalikut ning loonud koori-, ansambli- ja orkestriseadeid. Lisaks on ta salvestanud muusikat erinevatel pillidel (klahvpillid, viiul, ksülofon jm) ning osalenud lavastustes ka laulja ja muusikuna.
Aastatel 1993–2006 oli ta Ugala lastestuudio (juhendaja Kristi Teemusk) lavastuste muusikaline kujundaja, lauluõpetaja, fonogrammide salvestaja, helilooja ja helimeister.
Ansamblitegevus.
Kaur on kuulunud mitmesse muusikakollektiivi. Aastatel 1975–1990 oli ta Ugala ansambli Porgand liige, lisaks osales lühiajaliselt ansamblites Rüblikud, Günf jt. Aastatel 1990–2005 esines ta meelelahutuslikus duos koos näitleja Margus Vaheriga. Ta oli aastatel 1988–1995 teatriansambli Ennupojad liige ning salvestas ansambliga kava Eesti Televisiooni saatesarja "Teater laulab" jaoks (1995). Alates 2013. aastast kuulub ta Ugala Bändi koosseisu.
Pedagoogiline tegevus.
Kaur on töötanud Tartu Ülikooli Viljandi Kultuuriakadeemias, olles lektor levimuusika ajaloo alal ning klaverisaatja näitleja- ja tantsutudengite liikumistundides. Samuti on ta juhendanud orkestriklasse ja õpetanud muusikute vormiõpetust.
Lennart Ruuda

Lennart Ruuda (sündinud 27. mail 1992) on eesti ajakirjanik ja kommunikatsioonispetsialist. 
Ta lõpetas Tartu Ülikooli ajakirjanduse ja kommunikatsiooni erialal bakalaureusekraadiga.
Lennart Ruuda on Levila ajakirjanik. Ta alustas tööd ajakirjanikuna 2015. Ruuda on töötanud BNSi ja Postimehe majandustoimetustes ja on olnud üks Kuku raadio saate "Majandusruum" tegijatest. Ta on töötanud ka kommunikatsioonibüroos Agenda PR.
Keenia haldusjaotus

Keenia jagunes alates iseseisvumisest detsembris 1963 kehtestatud põhiseaduse järgi kaheksaks provintsiks (inglise keeles "county", suahiili keeles ainsuses "mkoa" ja mitmuses "mikoa"), neist üks oli provintsiõigustega pealinn Nairobi:
Provintsid omakorda jagunesid ringkondadeks (inglise keeles "district", suahiili keeles "wilaya"). 1963. aasta põhiseaduse järgi oli ringkondi 40.
Uue 2010. aasta põhiseadusega seoses muudeti märtsist 2013 ka haldusjaotust. Haldustasandeid vähendati, provintsid kaotati. Praegu on Keenia jagatud 47 maakonnaks (inglise keeles "county", suahiili keeles "kaunti"). Maakonnad on omakorda jagatud alammaakondadeks (inglise keeles "sub-county", suahiili keeles "wilaya"), mida 2023. aastal oli 314.
Endiste provintside piirid kajastud praeguste maakondade piirides ning endised ringkonnad vastavad paljuski praegustele maakondadele.
Aleksandr Zavjalov

Aleksandr Zavjalov (vene k. "Александр Александрович Завьялов", sündinud 2. juunil 1955 Moskvas) on endine Nõukogude Liidu/Venemaa murdmaasuusataja.
Zavjalov osales esmakordselt rahvusvahelisel areenil 1978. aasta taliuniversiaadil Špindlerův Mlýnis. Seal võitis ta kuldmedali 30 km distantsil ja teatesõidus. 1980. aasta taliolümpiamängudel Lake Placidis võitis ta pronksmedali 50 km distantsil, mis toimusid ka maailmameistrivõistlustena. 1980. aasta märtsi alguses võitis ta Lahti suusamängudel 15 km distantsi. Järgmisel aastal saavutas ta Holmenkolleni suusafestivalil 50 km distantsil teise koha. 1982. aasta suusatamise maailmameistrivõistlustel Oslos võitis ta 15 km distantsil hõbemedali, jäädes alla norralasele Oddvar Bråle. 4 x 10 km teatevõistluses lõpetas ta koos võistkonnaga esimesena koos norralastega, kes lõpetasid sama ajaga. Kaks aastat hiljem võitis Zavjalov 1984. aasta taliolümpiamängudel Sarajevos kaks hõbemedalit. 30 km distantsil kaotas ta vaid kaasmaalase Nikolai Zimjatovile. 4 x 10 km teatevõistluses kaotas Nõukogude Liidu võistkond napilt Rootsi teatevõistkonnale. Savjalov võitis murdmaasuusatamise maailmakarika üldarvestuse aastatel 1981 ja 1983. Nõukogude Liidu meistrivõistlustel võitis ta teatevõistkonnaga kaks korda (1979, 1982) ja ühe korra 30 km distantsil.
Välislingid.
[[Kategooria:Nõukogude Liidu murdmaasuusatajad]]
[[Kategooria:Sündinud 1955]]
Florin-Ionuț Barbu

Florin-Ionuț Barbu (sündinud 4. septembril 1980 Slatinas) on Rumeenia poliitik ja majandusteadlane, ta on Rumeenia Sotsiaaldemokraatliku partei liige. Ta on parlamendiliige ja ta on 15. juunist 2023 Rumeenia põllumajandus- ja maaelu arengu minister (Marcel Ciolacu esimeses, Marcel Ciolacu teises valitsuses ja Ilie Bolojani valitsuses).
Ta lõpetas aastal 2003 Craiova ülikooli turunduse erialal ja aastal 2007 Bukaresti majandusakadeemia avaliku halduse magistrikraadiga. Aastal 2015 sai ta Craiova ülikoolist majandusteaduste doktorikraadi.
Ta on töötanud Slatina linnavalitsuse rahandusosakonnas, olles aastast 2007 selle direktor. Aastatel 2010–2014 oli ta linna majandusdirektor. Hiljem töötas ta aastani 2020 ANIF-i ("Agenția Națională de Îmbunătățiri Funciare") maa-ameti peadirektorina.
Aastal 2020 valiti ta Rumeenia Sotsiaaldemokraatliku partei nimekirjas esindajatekotta (valiti tagasi aastal 2024).
Ta asus 15. juunil 2023 Rumeenia põllumajandus- ja maaelu arengu ministri ametisse Marcel Ciolacu esimeses valitsuses. Ta jätkas samas ametis ka 23. detsembril 2024 Marcel Ciolacu teises valitsuses ja 23. juunil 2025 Ilie Bolojani valitsuses.
Inis Mór

Inis Mór (iiri keeles ka "Árainn Mhór" või mõnikord lihtsalt "Árainn"; inglise keeles "Inishmore") on Arani saarte suurim ja rahvastatuim saar Galway lahes.
Saar asub Iirimaa lääneosas Galway krahvkonnas.
30,9 km² pindalaga saarel on valdavalt säilinud iiri kultuur, olles äärealana osa Gaeltachtist. 
Karstimaastikuga saarel leidub mitmeid iidseid ja keskaegseid paiku, sinnahulka kuulub linnamägi Dún Aonghasa.
Inis Oírr

Inis Oírr (iiri keeles ka "Inis Oirthir" või "Inis Thiar"; inglise keeles "Inisheer") on Arani saarte väikseim saar Galway lahes.
Saar asub Iirimaa lääneosas Galway krahvkonnas, äärealana on see osa iiri keele tänasest ametlikust levikualast Gaeltachtist.
Inis Meáin

Inis Meáin (inglise keeles "Inishmaan") on Arani saarte keskmine saar Galway lahes. 
Saar asub Iirimaa lääneosas Galway krahvkonnas, äärealana on see osa iiri keele tänasest ametlikust levikualast Gaeltachtist.
Kroonland (aurulaev)

Kroonland oli International Mercantile Marine Companyle ehitatud kahe korstnaga ookeaniliinilaev. Auru jõul liikunud laev sõitis 15 aastat Red Star Line'i liinil ning ka pärast sõda American Line'i ja Panama Pacific Line'i liinidel Lääne-Euroopasse.
1918. aasta aprillini täitis see transpordilaeva ülesandeid ameeriklaste maaväes.
1919. aasta oktoobrini täitis see abilaeva ülesandeid ameeriklaste mereväes.
1920. aastate keskel võeti laevaga läbi Panama kanali ette reise San Franciscosse, kuid risteldi ka lähemale Miamisse.
Hiina välisministeerium

"Hiina Vabariigi välisministeeriumi kohta vaata artiklit Taiwani välisministeerium."
Hiina Rahvavabariigi Välisministeerium (hiina keeles 中华人民共和国外交部) on Hiina Rahvavabariigi välisministeerium. See on Riiginõukogu ehk valitsuse ametkondadest tähtsuselt esimene ning vastutab Hiina välispoliitika eest. Ministeeriumit juhib välisminister (alates aastast 2023 Wang Yi), kes on ühtlasi Hiina kõrgeim esindaja välismaal. Välisministeeriumi hoone asub Pekingi Chaoyangi linnaosas.
Hiina välisministeeriumi ülesanded on välispoliitika paika panemine, diplomaatiliste esinduste töö korraldamine, Hiina huvide esindamine ÜRO-s, välislepingute läbirääkimine ja valitsuse nõustamine välispoliitika osas. Välisministeerium allub Välisasjade Keskkomisjonile, mida juhib Hiina Kommunistliku Partei peasekretär. Hiina Vabariiki puudutavad küsimused on Taiwani Asjade Ameti haldusalas. 2024. aasta seisuga on Hiinal maailma suurim välisesinduste võrgustik.
Gexi ringkond

Gexi ringkond on ringkond Prantsusmaal Auvergne-Rhône-Alpes'i piirkonnas Aini departemangus. Ringkond koosneb 27 vallast. 2022. aasta seisuga elas seal 104 770 inimest. Selle pindala on 404,90 km².
Ringkond asub departemangu kirdeosas ja on osa Genfi linnastust (Grand Genève). See on ka osa "Pays de Gex"i piirkonnast, mis oli endine Savoia hertsogiriigi valdus ning mis tänapäeval on jagatud Šveitsi ja Prantsusmaa vahel.
Koosseis.
Kantonid.
Gexi ringkonda kuuluvad järgmised kantonid:
Vallad.
Vallad üle 4000 elanikuga on: Divonne-les-Bains, Ferney-Voltaire, Gex, Saint-Genis-Pouilly, Prévessin-Moëns et Thoiry.
Gexi ringkonda kuuluvate valdade kohta vaata artiklit Aini departemangu haldusüksuste loend kasutades selleks seal valdade lõigus olevat sorteeritavat tabelit.
Juhtimine.
Alamprefektid:
Majandus.
Piirkond ja selle majandus on tihedalt seotud naaberriigi Šveitsiga (Genfi ja Vaud' kantonid). Nendes kantonites töötab palju piiriüleseid töötajaid. CERN (Euroopa Tuumauuringute Organisatsioon – Euroopa tuumaosakeste füüsika labor) asub osaliselt Gexi ringkonnas. Põllumajandussektor kipub kaduma, asendudes elamutega ja äritegevusega. Igapäevakaupade hinnad on väga kõrged, kuigi eluase on taskukohasem kui Genfis.
Turism.
Juura mägedes pakutakse mäesuusatamist Monts Jura kuurordis, mis asub kolmes kohas: Mijoux/Col de la Faucille'is, Lélex/Crozet's ja Menthièresis, ning murdmaasuusatamist La Vattays.
Divonne-les-Bains' kuurort on spetsialiseerunud psühhosomaatiliste seisundite ja stressi ravile. Seal asub ka üks Prantsusmaa esimesi kasiinosid.
Juura kõrgmäeaheliku ("Haute Chaîne du Jura") rahvuslikku looduskaitseala läbib arvukalt matkaradu, sealhulgas GR Balcon du Léman (Genfi järve rada). See pakub arvukalt marsruute läbi metsade või mägikarjamaade, taustaks Genf ja selle Jet d'Eau purskkaev, Genfi järv ja Alpide kaar panoraamvaadetega Mont Blanci mäestikule.
Ferney-Voltaire'i asula on kuulus selle poolest, et see oli 18. sajandil filosoofi Voltaire'i kodu, kellest sai selle linna patroon. Võimalik on külastada seal asuvat lossi Château de Voltaire.
Samuti tasub külastada väikest Vesancy küla ja näha sealset kohalike senjööride lossi ning ja Riant Monti rändrahnu.
Odd Martinsen

Odd Willy Martinsen (20. detsember 1942 Drammen – 27. oktoober 2025) oli Norra murdmaasuusataja, olümpiavõitja, Bente Skari isa. 
Martinsen võitis 1962. aastal Rootsi murdmaasuusatamise meistrivõistlustel juunioride 10 km distantsi. 1966. aasta suusatamise maailmameistrivõistlustel Oslos võitis ta 15 km distantsil pronksmedali ja 4 x 10 km teatesõidus kuldmedali. 1967. aasta märtsis lõpetas ta Holmenkolleni suusafestivalil 50 km distantsil kolmandana. 
Aastatel 1967–1969 võitis ta kolm järjestikust Rootsi murdmaasuusatamise teatevõistlust. 1968. aasta taliolümpiamängudel Grenoble'is võitis ta 30 km distantsil hõbemedali ja tuli 4 x 10 km teatesõidus olümpiavõitjaks. Samas lõpetas ta 50 km distantsil 18. ja 15 km distantsil kaheksandana. 1969. aastal võitis ta Holmenkolleni suusafestivalil 15 km distantsi ja sai Holmenkolleni medali. 
1970. aasta põhjamaiste suusatamise maailmameistrivõistlustel Vysoké Tatry's võitis ta 30 km distantsil pronksmedali ja 15 km distantsil hõbemedali. Teatesõidus saavutas ta neljanda koha. 1974. aasta põhjamaiste suusatamise maailmameistrivõistlustel Falunis võitis ra 4 x 10 km teatesõidus pronksmedali ja sai 15 km distantsil 33. koha. 
1976. aasta veebruaris saavutas ta 1976. aasta taliolümpiamängudel Innsbruckis 4 x 10 km teatesõidus teise koha ja võitis hõbemedali. Individuaalvõistlustel saavutas ta 30 km distantsil üheksanda ja 15 km distantsil kaheksanda koha. Tema viimane rahvusvaheline esinemine oli 1978. aasta suusatamise maailmameistrivõistlustel Lahtis, kus ta saavutas 15 km distantsil 27. koha. 
Odd Martinsen võitis teatevõistkonnaga IL BUL-is ("Oslo Põllumeeste Noorteliidu spordimeeskond") seitse Norra meistrivõistlust (1970, 1972–1976, 1978), kaks korda 15 km distantsil (1966, 1970) ja kaks korda 30 km distantsil (1969, 1971). 1994. aasta taliolümpiamängudel Lillehammeris oli ta murdmaasuusatamise võistluste direktor.
2014. aasta jaanuaris nimetati Martinsen Püha Olavi ordeni I klassi rüütliks ("Norra Kuninglik Püha Olavi Ordu on teeneteorden, mille asutas kuningas Oscar I 21. augustil 1847. aastal") "panuse eest Norra ja rahvusvahelisse suusatamisse".
Välislingid.
[[Kategooria:Norra murdmaasuusatajad]]
[[Kategooria:Sündinud 1942]]
[[Kategooria:Surnud 2025]]
Kanada U20 jäähokikoondis

Kanada U20 jäähokikoondis esindab Kanadat juunioride jäähoki maailmameistrivõistlustel ning teistes rahvusvahelistes U20 vanuseklassi kohtumistes. 
Koondis on võitnud maailmameistritiitli 20 korral ning on tiitlivõistlustelt enim medaleid saanud.
USA U20 jäähokikoondis

USA U20 jäähokikoondis esindab Ameerika Ühendriike juunioride jäähoki maailmameistrivõistlustel ning teistes rahvusvahelistes U20 vanuseklassi kohtumistes. 
Koondis on tulnud maailmameistriks 7 korral.
Temõrivka

Temõrivka (ukraina keeles Темирівка) on küla Ukrainas Zaporižžja oblastis Polohõ rajoonis Huljaipole linna"hromada"s.
Geograafia.
Asula piirneb põhjas Dnipropetrovski ja idas Donetski oblastiga.
Pindala 3,086 km², keskmine kõrgus merepinnast 154 m.
Ajalugu.
Küla asutasid 1823.–1825. aastal ümberasujad Voroneži kubermangust.
Vene-Ukraina sõda.
Asula langes Vene relvajõudude kontrolli alla Vene-Ukraina sõja ajal, 2025. aasta juulis ning vabastati Ukraina jõudude poolt juuli lõpul.
Demograafia.
2001. aasta Ukraina rahvaloenduse andmeil oli asulas 609 elanikku, kellest 90,45% märkis emakeeleks ukraina, 8,90% vene, 0,32% „moldova” (rumeenia) ja 0,16% gagauusi keele.
Rootsi U20 jäähokikoondis

Rootsi U20 jäähokikoondis (rootsi keeles "Juniorkronorna") esindab Rootsit alla 20-aastaste koondiste rahvusvahelistel jäähokivõistlustel, sealhulgas juunioride maailmameistrivõistlustel. 
Koondis on tulnud maailmameistriks aastatel 1981 ja 2012.
Soome U20 jäähokikoondis

Soome U20 jäähokikoondis esindab Soomea juunioride jäähoki maailmameistrivõistlustel ning teistes rahvusvahelistes U20 vanuseklassi kohtumistes. 
Koondis on võitnud maailmameistritiitli 5 korral.
Tšehhi U20 jäähokikoondis

Tšehhi U20 jäähokikoondis esindab Tšehhit juunioride jäähoki maailmameistrivõistlustel ning teistes alla 20-aastaste rahvusvahelistes kohtumistes. 
Koondis on tulnud maailmameistriks aastatel 2000 ja 2001.
Venemaa U20 jäähokikoondis

Venemaa U20 jäähokikoondis on esindanud Venemaad juunioride jäähoki maailmameistrivõistlustel ning teistes U20 vanuseklassi rahvusvahelistes kohtumistes. 
Koondis on tulnud maailmameistriks neljal korral – aastatel 1999, 2002, 2003 ja 2011.
Pärast Venemaa sissetungi Ukrainasse eemaldati koondis rahvusvahelisest võistlus­tegevusest.